b"\n_START_ARTICLE_\nQuimiosmosi\n_START_PARAGRAPH_\nLa quimiosmosi \xc3\xa9s un dels dos modes de bios\xc3\xadntesi de trifosfat d'adenosina (ATP), que es produeix a nivell de membrana. Forma part de l'\xc3\xbaltim proc\xc3\xa9s de la respiraci\xc3\xb3 cel\xc2\xb7lular, la fosforilaci\xc3\xb3 oxidativa._NEWLINE_Els electrons, que gr\xc3\xa0cies a la glic\xc3\xb2lisi i el cicle de Krebs han estat carregats als transportadors d'electrons NADH i FADH\xe2\x82\x82, s\xc3\xb3n cedits a la cadena de transport d'electrons (constitu\xc3\xafda per quatre complexos proteics situats a la membrana interna del mitocondri). El pas dels electrons comporta l'alliberament d'energia, que \xc3\xa9s emmagatzemada en enlla\xc3\xa7os de 36 mol\xc3\xa8cules de difosfat d'adenosina (ADP), per mitj\xc3\xa0 de l'enlla\xc3\xa7 del grup fosfat i la s\xc3\xadntesi de mol\xc3\xa8cules de trifosfat d'adenosina (ATP)._NEWLINE_La relaci\xc3\xb3 entre les reaccions de transport de la cadena d'electrons i la reacci\xc3\xb3 de s\xc3\xadntesi de l'ATP fou explicada pel bioqu\xc3\xadmic angl\xc3\xa8s Peter Mitchell (cosa que li valgu\xc3\xa9 un premi Nobel de qu\xc3\xadmica el 1978): mentre que els electrons baixen per la cadena de transport, els ions H\xe2\x81\xba presents a la matriu s\xc3\xb3n transportats activament a l'espai intermembranal. Aix\xc3\xad es genera una difer\xc3\xa8ncia de concentraci\xc3\xb3 dels H\xe2\x81\xba als dos vessants de la membrana interna mitocondrial. A causa d'aquest gradient de concentraci\xc3\xb3, els ions H\xe2\x81\xba tendeixen a tornar a entrar per difusi\xc3\xb3. Com que la membrana \xc3\xa9s impermeable, per a travessar-la els cal una prote\xc3\xafna de transport: l'ATP sintetasa, un complex enzim\xc3\xa0tic que catalitza la s\xc3\xadntesi de l'ATP a partir d'ADP i fosfat. D'aquesta manera, la reentrada dels ions forneix a la reacci\xc3\xb3 de s\xc3\xadntesi de l'ATP l'energia necess\xc3\xa0ria._NEWLINE_Calen tres protons per a crear una mol\xc3\xa8cula d'ATP. D'una mol\xc3\xa8cula de NADH es produeixen tres mol\xc3\xa8cules d'ATP, car al segon pas per la cadena de transport indueixen la translaci\xc3\xb3 de deu protons, \xc3\xa9s a dir 3+3+3+1, que creen tres mol\xc3\xa8cules d'ATP m\xc3\xa9s un prot\xc3\xb3 de sobres. D'una mol\xc3\xa8cula de FADH\xe2\x82\x82 es creen aproximadament una i mitja o dues mol\xc3\xa8cules d'ATP (hi ha diverses teories al respecte)._NEWLINE_Gr\xc3\xa0cies a la quimiosmosi, la c\xc3\xa8l\xc2\xb7lula uneix les reaccions exoerg\xc3\xb2niqes de la cadena de transport d'electrons a la s\xc3\xadntesi endoerg\xc3\xb2nica d'ATP."